khistorydata/jeongjo-sjw-relations huggingface dataset:
정조 5년
判府事李徽之箚曰。伏以臣。祗奉傳敎。以臣實錄摠裁之役。特降廏馬賜給之命。臣且惶且愧。罔知所以也。嗚呼。惟我先大王。臨御五十載。洪功大德。嵬乎蕩蕩。宜爲萬世之法。苟使巨筆。論述揄揚。可與典謨。相爲表裏。而臣適遇聖世。獲覩閎休。攀髥之慟遽纏。縟蟻之忱莫效。只與臣民。共切不忘之思。此際濫叨修史之役。而才短識淺。不能爲模天畫日之萬一。孤負重任。冞增慙悚。不意聖明。謂臣微勞之可紀。有此錫馬之典。雖以重史局之聖念。不思弊袴之有待。而罔功濫受。豈敢自安於心乎。玆以陳章仰籲。伏乞聖慈。亟收成命。以安微分焉。答曰。省箚具悉卿懇。史役告完。卿董事之勞。予竊歎尙。鞍馬之錫。寔循彝章。卿須安心勿辭領受焉。仍傳曰。此批答。遣史官。傳諭于李判府事。
정조 5년
知敦寧趙㻐疏曰。伏以。先大王實錄已成。奉安于史館。仰惟我殿下不匱之孝。益增愴慕。臣以昔日侍從。猥隨諸臣之後。與聞纂述之役。臣心自切於感痛。而顧其職則至榮也。然惟先大王盛德洪烈。直與天地同大。日月竝耀。而臣識惛材耗。學荒文氄。其所記載。不能揄揚其萬一。以副我殿下授任責成之意。則此實臣沒身之所大懼也。乃者加階之恩。至及於臣。有若賞功酬勞者。臣於此。怵焉恧焉。不知所以自措也。嗚呼。仙馭已邈。歲月彌深。以臣於戲之思。他無追報之路。惟此史局之任。猶可以小抒微忱。則義在自效。事同往役。設有尺寸之功。絲毫之勞。此不過臣子之常分。況臣鈍劣。初無尺寸絲毫之可記。而殿下侈以殊渥。錫以峻資。私心之不安。於是乎大矣。臣固知殿下奉先之誠。靡不用極。凡可以闡揚而鋪張者。必欲推類而博施也。故。如臣罔功者。亦被此濫賞耳。夫賞與功相稱。施與報相準然後。恩無虛辱。事得其宜。一或過差。則不免爲屑越之歸。玆不得不陳章控籲。儻蒙聖明。諒臣之情。察臣之懇。亟命收還其新授資級。則此誠殿下體下之仁。而臣之所得於殿下者。反不重歟。臣敢顒祝而恭俟焉。臣無任屛營祈懇之至。答曰。省疏具悉。卿其勿辭行公。
정조 5년
辛丑七月初八日卯時。上御涵仁亭。禮房承旨入侍時。左承旨徐有防。假注書趙興鎭。記事官金鳳顯徐龍輔。以次進伏訖。上曰。弘文提學入來乎。有防曰。姑未入來矣。上命兼史曰。弘提牌去來催促。命書傳敎曰。弘文提學牌去來催捉。鳳顯承命出。回奏曰。納牌不進云矣。上曰。更爲牌招事。分付。命書榻敎曰。弘文提學。更爲牌招。鳳顯承命出回入。上曰。弘提牌去來催促。藝文提學同爲牌招事。分付。命書榻敎曰。藝文提學金熤牌招。同參考試。賤臣承命出。回奏曰。弘提承牌入來云矣。上曰。左副承旨入侍。出榻敎賤臣承命出。與金宇鎭偕入進伏。上曰。科制變通。有難遽議。而至如圓點科。卽列聖朝常行之規。其來已久。近年以來。付之於到記科。而久不設行。予意則欲修擧舊制。而兼行一經講。如別試例。或先製後講。或先講後製。此則當有臨時下敎者矣。如是定規之後。則多士不但有講製兼備之喜。亦似有誦讀經書之效。未知諸承宣之意何如。有防曰。圓點科之制。旣是列聖朝已行之規。而近年以來。雖不免停廢。殿下以樂育之聖心。若復遵古禮而行之。則必有實效矣。宇鎭曰。此制若復古。則科文之不足者。年紀之已衰者。似或不爲應擧。而其年少聰明者。必皆樂赴矣。上曰。今若復舊制設行則多士輩。不知有古規。而得無厭苦之患耶。宇鎭曰。此則不然。年衰才短之人。或不無厭苦者。而其外。則近者科場罕設之餘。節製之外。又觀此科。人必勇赴之不暇。而但設科之數。或有因此添多之慮矣。上曰。以春秋到記。推移賜第。則別無添多之慮矣。宇鎭曰。以此定規。則當有實效矣。上曰。今年穡事。自春曁夏。初則可謂雨暘之調順。而近日連見西南狀啓。兩西以澇被災。兩南以旱爲害。其外三道。亦未免凶歉云。爲民事。誠甚悶慮矣。宇鎭曰。大抵今年。八道秋事。便同穴農。被災處則無有秋之望。稍實處。雖謂之豐登。可也。而第屢豐之餘。民不貴穀。聞民間消息。則牟麥過時不收。穀賤如土。民心如此。安得無旱澇之災乎。有防曰。今年農事。雖有凶歉之慮。近來民情。怯於荐歉。預多蓄積故。似不至賙賑之境矣。上命書傳敎曰。右承旨持此題。與弘文提學。偕往泮宮。試取以來。又命書傳敎曰。到記在近。停擧儒生解停。又命書傳敎曰。紫雲書院致祭。右副承旨進去。命退。諸臣以次退出。
정조 5년
辛丑七月初八日午時。上御涵仁亭。左承旨入侍時。左承旨徐有防。假注書趙興鎭。記事官金鳳顯徐龍輔。以次進伏訖。上曰。試所試券所捧。爲幾何知入。如有先捧者。提學先爲持入。試所承旨則限前。試券畢捧以來事。分付。賤臣承命出。回奏曰。先捧爲七軸故。提學今方持來云矣。上命書傳敎曰。次對明日來會。上曰。直閣入侍事。分付。賤臣承命出。與徐鼎修偕入進伏。上曰。政院日記盡爲修納乎。鼎修曰。幾盡修納。而己亥八月。寧陵動駕時日記。姑未及修整矣。上曰。其時日記。多有說話及載錄者。詳細修納。可也。上曰。提學所持來試券。持入。賤臣承命出。持入。上曰。試所捧券多少。知入。承旨則趁限入來。大司成則限後。試券捧來事。分付。賤臣承命出。回入。命退。諸臣以次退出。
정조 5년
辛丑七月初八日申時。上御涵仁亭。科次入侍時。弘文提學李命植。對讀官尹㬦趙城鎭。直閣徐鼎修。右承旨李在學。假注書趙衍德。記事官趙錫晦金鳳顯。以次進伏訖。上曰。今日試場。諸生能整齊乎。在學曰。然矣。上曰。士習與昨年柑試。今春鵑製。或有差勝而然乎。在學曰。諸生得見昨下傳敎之後。擧皆懲勸。不敢有如前之弊矣。命植曰。今玆試抄。當以太宗以後實錄所製。取選乎。上曰。以先朝實錄所製。抄出。可也。命考試。㬦進讀試券。上曰。諸生皆爲早呈乎。命植曰。然矣。以是之故。全無可觀之文矣。上曰。科儒固當盡意善撰。而如是早呈者何也。命植曰。時限之緩緩。莫若今番。而諸生之早呈。已成痼弊。其所製進。未免草率。此是一番變通之事矣。上曰。今番泮試。旣通方外故。俾爲緩限。而若非早呈之文。則恐有實才之見屈。雖欲變通。是亦爲難矣。命善曰。聖敎誠然矣。上曰。年前趙㻐疏中。試券疵病處。使之批評云云。果是可行之事乎。命植曰。此是難行之事矣。上曰。其言抑有可取之事矣。上曰。明日。卽獻陵齋戒。抄啓試講試官望。以今日擬入事。分付。賤臣承命出傳。上曰。禁府供辭。卽爲捧入事。分付。賤臣承命出傳。命書榻敎曰。坐直承旨入侍。賤臣承命出。與徐有防李晉圭偕入進伏。命讀公事。晉圭進讀農形狀啓。上曰。觀此狀報。今年穡事。似不免中年矣。命植曰。前頭尙遠。姑未知豐歉之辦矣。命在學。讀奏紹賢紫雲書院祭文訖。仍命書判付。上曰。明日次對。臺諫去來。知來乎。有防曰。諫院只大司諫入來。憲府今無一人云矣。上曰。禁府捧供。更爲催促持來。賤臣承命出持入。命在學。讀奏李集斗供辭。上曰。渠是史官。而旣非遞直。又無特敎。則何可任自擅出乎。此與無端徑出無異矣。有防曰。然矣。命書判付訖。上曰。此判付出給該府。明早更爲開坐捧供以入事。分付。賤臣承命出傳。命讀各道公事。仍書判付訖。上曰。洗草宴所入。踰於進宴云。然乎。有防曰。備儀則所費殆至十萬兩故。列聖朝。只行一番云矣。命植曰。洗草前。抄出日記然後。可備寶鑑之纂。及今考出。宜矣。上曰。卿言誠然。卿與柳誼。偕往藝文館。卽速考正。可也。見今考試未半。夜色向闌。卿其出去。待明早更考。好矣。命命植等先退。有防曰。實錄郞廳賞格帖。當以院隷齎送于旌義大靜兩邑。而旣非印符。則有難越海。且有㕑傳之弊。姑令置之。恐合宜矣。上曰。該縣監遞來後。傳給。可也。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐直。右副承旨李晉圭坐。同副承旨鄭志儉坐。注書二員未差。假注書趙衍德藥院直趙興鎭仕直。事變假注書吳翼煥病。
정조 5년
李在學啓曰。卽伏見金吾公事。則時囚罪人李集斗口招啓目。直爲請刑。曾經翰林之勿爲請刑。乃是先朝受敎也。罪囚納供。苟或漫漶。則議讞之地。惟當遵例修啓。以待處分。而今此請刑。不有受敎。大關後弊。原啓目所當退却。而促敎屢下。雖不得不捧入。王府違法之責。在所難免。今日參坐堂上。竝從重推考。何如。傳曰。允。
정조 5년
傳于金宇鎭曰。傳牌受牌。俱爲遲滯。當該宣傳官及巡將監軍。竝拿處。
정조 5년
以宣傳官巡將監軍拿處傳旨。傳于金宇鎭曰。今番參酌。此後則申飭。
정조 5년
兵曹口傳政事。副司直李秉模沈念祖單付。
정조 5년
吏曹口傳政事。奎章閣直提學沈念祖單付。
정조 5년
事變假注書姜彙鈺拿處代。吳翼煥爲事變假注書。
정조 5년
徐有防。以禮曹言啓曰。政院啓辭批答。設宴以勞。擬遵古事。而院啓覆難。亦修已例。一依兩朝辛丑丁巳批旨辭意擧行可也事。命下矣。取考兩年謄錄。則兩處賜宴。竝皆停止。議政府只行內宣醞。遮日巖俱行內外宣醞矣。應行節目。依此更爲磨鍊以入之意。敢啓。傳曰。知道。內宣醞今無可爲之道。近侍衛卒朝夕宣飯之制罷後。凡係物力。竝屬經費。伊後有饋酒之例。自均役創設之後。內需司魚鹽稅。屬之公家。而此制罷矣。又其後。有單饋酒之例。所費專靠四宮量外之稅未準之結。而盡付戶曹出稅而此制又罷矣。此等雜費公需之舊例應下者。竝在剋削之中。今欲遵故例。行兩次內宣醞。問諸該掌官。皆將責出戶曹云。此前例。係是五六十年前事故。其間豐儉之顯殊判異而然也。至於先朝辛亥壬子。與常時有異。元無可考之事。今若竝令戶曹擧行。便是三次宣醞。名實不孚。只行外宣醞之外。無他道。以此意。更爲磨鍊節目入啓。若此則政府宣醞一節。何以則不至有廢其例之歎乎。亦爲論理稟處。
정조 5년
傳于李在學曰。右承旨。率儒生入侍。
정조 5년
以禮曹宣醞時節目。傳于徐有防曰。近來補階。非進宴。乃謁聖大殿座。竝不設。此亦釐正處。
정조 5년
有政。吏批。判書李衍祥進。參判金夏材牌不進。參議未差。左副承旨金宇鎭進。李聖圭爲大司憲。趙瑍爲大司諫。李顯永爲司諫。林錫喆爲掌令。徐配修爲持平。尹長烈爲獻納。嚴思憲李益運爲正言。朴天行爲校理。尹尙東爲修撰。李宗燮爲副修撰。金夏材爲司譯提調。李壽咸爲分兵曹佐郞。金煹爲廣興守。李集星爲掌樂主簿。鄭東浚爲東學敎授。徐龍輔爲西學敎授。李龜應爲定山縣監。曺允彬爲通津府使。李匡運爲咸陽府使。金載瓚爲南學敎授。李鼎揆爲副校理。金翊休爲副修撰。李敬玉爲分兵曹參議。金寅燮爲兵曹正郞。尹尙東爲宗簿正。
정조 5년
兵批。判書李性源進。參判鄭一祥病。參議金尙集入直進。參知兪恒柱病。右副承旨李晉圭進。權伋爲忠翊將。崔慶祿爲武兼。李鉉重爲安東營將。副護軍尹東瑀單付。副司直李鎭復李有喆李壽勛李敬玉單付。
정조 5년
金宇鎭啓曰。玉堂上下番俱空。事甚未安。今日政。新除授玉堂。待下批牌招。以爲推移入直之地。何如。傳曰。允。
정조 5년
金宇鎭啓曰。別兼春秋金載瓚。謂有親病。陳疏到院。而以國忌齋戒。原疏退却。牌不進罷職傳旨。今方捧入。而別兼春秋徐龍輔鄭東浚。謂有館規。又爲陳疏到院。而原疏亦已退却矣。特敎之下。入直無人。別兼春秋徐龍輔鄭東浚。卽爲牌招入直。何如。傳曰。原疏入之。
정조 5년
李在學。以義禁府言啓曰。時囚罪人鄭冑新原情公事判付內。滯囚可悶。明日開坐時。考律勘放後。草記事。命下矣。鄭冑新段。五隻舡。旣已趁限上納。一隻舡之臨時見奪。費了日字。勢或似然。而揆以法理。不可無罪。至於舡隻之不完。旣發於舡人之招。色吏捧賂。又露於本道之査。則其矇未致察之狀。俱涉駭然。罪取考律文。則大明律不應爲條有曰。凡不應得爲而爲之者。笞四十。違令條有曰。凡違令者笞五十。名例有曰。二罪俱發。以重者論。犯私罪。笞五十。解見任別敍。大典推斷條有曰。犯枉法受贓外。笞杖竝收贖云矣。鄭冑新段。從重論。笞五十收贖。解見任別敍放送。何如。傳曰。允。
정조 5년
禁府啓目粘。李集斗更招云云。依判付內辭意。反覆鉤覈是白乎矣。其所納供。一如作日。其矣罪狀。終無指的。揆以道理。萬萬可痛。曾經翰林。勿爲請刑。雖有先朝受敎。平問之下。難以直招。刑推得情。何如。判付啓。未瑩之故。遺忘而然是喩。一問再問。徒事杜撰。今又更問。不已屑越。議處爲良如敎。
정조 5년
以備忘記。傳于金宇鎭曰。大政時。文蔭武升沈激揚。卽銓長之責。而堂下官通塞進退。又是銓郞之任也。且今。閣臣來待之命。所重在焉。前參議沈念祖敍用。仍任閣職。待開門。牌招察任。銓官何知。送之者自有其人。此人亦在原任之列。前參議李秉模亦爲敍用。仍令該曹。口傳付軍職。
정조 5년
以備忘記。傳于金宇鎭曰。處乎長三堂之間。無預於主張可否。當初軍勘。意在不欲區別。前吏曹參判李敬養。亦爲敍用。
정조 5년
以備忘記。傳于金宇鎭曰。實錄告完。我先王五十載豐功盛烈。可傳千百歲。予小子竊不勝忭幸。而祕史至嚴。藏之金樻石室。有非昭布人耳目者。若寶鑑之書。備述聖人之德。以寓闡揚之忱。而特因史事之方張。編緝之工訖。于今六載。未遑維始。予又不勝悚然。然於篇目條例之各有異同處。博訪細詢。不謹始之體。實合事宜。時原任大臣。明朝入侍事。遣史官傳諭。狀德紀實之文。兩重臣。始末坐管。原任奎章閣提學徐命膺蔡濟恭。亦爲待開門。自本閣牌招來待。不載於此錄。不編於國乘。而謄在寫本御製。或春邸係年錄者。須令閣臣。搜考廣稽書。出一通然後。可佐纂次之役。而緗帙盈架。亦非時日內點檢。時原任內閣諸臣。一體待開門牌招。同爲入侍。
정조 5년
辛丑七月初九日未時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏訖。上曰。吏批政望。催促持入。有防曰。傳旨姑未下故。不得開政云矣。上曰。然則不待傳旨之下。先爲開政。而望筒持入。顯慶出去持入。上曰。禁府供辭。催促捧入。賤臣承命出。回奏曰。已自政院入之云矣。上命書傳敎曰。禮曹謄錄錄來。無宋先正配食之語故。致祭傳敎中遺漏矣。今聞丙申年追配之故。原謄錄不書云。然則此先正祠版。烏可不一體致祭乎。祭文。亦令內閣知製敎撰進。丙申華陽書額。戊戌太廟配饗事。添入句語。撰出事。分付。命書榻敎曰。紹賢書院配享宋文正公祭文。前直提學沈念祖撰進。又命書傳敎曰。給暇多日。許久在家。亦關事體。別兼春秋金載瓚。卽爲牌招入直。上命讀李集斗供辭訖。命書判付。命退。承史以次退出。
정조 5년
辛丑七月初九日酉時。上御涵仁亭。右承旨入格儒生。同爲入侍時。右承旨李在學。假注書趙衍德。編修官張顯慶。記事官金鳳顯。以次進伏訖。上曰。被抄儒生。以次進前。生員李湸進伏。上曰。曾經入侍乎。湸曰。己亥年。以被抄儒生入侍矣。命誦科作。湸誦訖。上曰。表至幾首乎。湸曰。爲八百餘首矣。上曰。連爲居齋乎。湸曰。然矣。上曰。從近當更試爾等矣。命退。柳師模進伏。上曰。表至幾首乎。師模曰。爲三百餘首矣。上曰。文筆皆是爾手乎。師模曰。然矣。上曰。爾爲誰族乎。師模曰。禁府都事柳煥星爲九寸親矣。上曰。爾是誰子乎。師模曰。故水使柳瀅之子矣。命誦科作。師模誦訖。命退。進士李英秀進伏。上曰。表至幾首乎。英秀曰。爲三百餘首矣。上曰。與兵判爲幾寸乎。英秀曰。爲七寸姪矣。命誦科作。英秀誦訖。上曰。爾能策文乎。英秀曰。做得四十餘首矣。上曰。爾參食堂乎。英秀曰。臣以新榜人。在於百數之外故。不得入參矣。上曰。新榜人以此。或爲抑鬱乎。英秀曰。然矣。上曰。爾滿圓點乎。英秀曰。已備三十點矣。上曰。圓點之規。何以爲之乎。英秀曰。以今年三十點。移用於明年矣。上曰。爲人精妙矣。在學曰。果是善文之士矣。命退。生員朴吉源進伏。上曰。爾是誰族乎。吉源曰。與故參議朴盛源爲八寸矣。上曰。表至幾首乎。吉源曰。爲千餘首矣。上曰。策至幾首乎。吉源曰。僅至十餘首。而三日製。以殿策居魁矣。上曰。爾參食堂乎。吉源曰。臣以丁酉秋榜。不得入參矣。上曰。此規。載在續大典。而其時大司成筵稟定式之事。爾等知之乎。吉源曰。館儒皆已知之矣。命誦科作。吉源誦訖。上曰。爾等益修學業。以決科試。可也。命退。命書傳敎曰。抄啓文臣李益運。纔移臺職。講製時。自多相妨。本職許遞。仍任前職。又命書傳敎曰。直提學帶承旨本職。則傳香番次。事係所重。此外卯酉等本院供劇。每與閣務相妨。今後除本院仕事。定式。命退。承史以次退出。
정조 5년
辛丑七月初九日戌時。上御涵仁亭。左副承旨入侍時。左副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。金載瓚承牌入來乎。宇鎭曰。今方陳疏到院矣。上曰。持來。賤臣承命出捧入。命宇鎭讀奏訖。上曰。右位似當有引避之義矣。宇鎭曰。然矣。上曰。考諸館規。兩別兼之或入直與封章與否。知來。賤臣承命出。回奏曰。徐龍輔鄭東浚聯名上疏。方來到云矣。宇鎭曰。政官姑未出去下諭事。何以爲之乎。上曰。宣仁門仍留事。分付。仍命退。承史以次退出。
정조 5년
行都承旨嚴璹藥院直。左承旨徐有防坐直。右承旨李在學坐直。左副承旨金宇鎭坐。右副承旨李晉圭奉命在外。同副承旨鄭志儉坐。注書二員未差。假注書趙衍德藥院直趙興鎭仕直。事變假注書朴柱遇仕。
정조 5년
李在學啓曰。大司憲李聖圭未肅拜。執義兪彦鏶在外。掌令李運彬在外。掌令林錫喆未肅拜。持平鄭喆祚疏批未下。持平徐配修未肅拜。今日以監察茶時之意。敢啓。傳曰。知道。
정조 5년
徐有防啓曰。領府事金尙喆。領敦寧李溵。判府事鄭存謙。領議政徐命善。判府事鄭弘淳。判府事李徽之。依下敎來待矣。傳曰。大臣閣臣竝入侍。
정조 5년
吳翼煥拿處代。以朴柱遇爲事變假注書。
정조 5년
徐有防。以禮曹言啓曰。本曹草記批答。政府宣醞一節。何以則不至有廢其例之歎乎。亦爲論理稟處事。命下矣。辛丁兩度之已例。旣過百年。內司物力之殘薄。乃在近歲。以百年前豐盛之財力。猶且停止賜宴。只行內外宣醞。則以內司目下之事勢。欲遵古例。實是行不得之事。而全然廢閣。亦有自今始之歎。政府宣醞則依大小科放榜時賜酒之例。其日中使。進參賜酒賜肴。而酒肴則該司進排。從略設行。則事有可據。例不全廢。以此擧行。何如。傳曰。允。
정조 5년
以慶尙監司李文源祈雨祭設行狀啓。傳于徐有防曰。觀此狀啓。旱災逾甚。連行祈雨祭云云。其間果已得雨否。言念民事。曷勝悶慮。狀啓封發後得雨與否。及所經沿路農事形止。卽速具由狀聞事。回諭。
정조 5년
以全羅監司朴祐源祈雨。還到長城地雨澤狀啓。傳于徐有防曰。跨朔元旱。連聞祈雨之報。念及穡事。焦悶政切。卿於無等山祈雨回路。獲此甘霔。以至溝澮皆盈。斥鹵霑洽云云。是非太守之力乎。憂慮之餘。曷任忭幸。然遠外別邑。得雨多寡。姑未聞知。甚庸泄鬱。卿其隨聞。續卽鱗次狀聞事。卽爲回諭。
정조 5년
別兼春秋金載瓚疏曰。伏以臣。受聖慈曲體之恩。至矣。兼史差除之後。宜與諸僚。替相輪直。而臣獨安意在家。扶護病母。一則聖恩。二則聖恩。母子相對。攢頌聖恩。感淚交至。今於特敎牌召之命。固當竭蹶趨承。而臣之母病。首尾凡四十日間。似少減。旋又添劇。蓋血下痰積。爲三十年貞疾。今夏暑濕所傷。兼以痁痎之症。每經一番寒熱。輒下一層眞元。頃因藥補之功。少有分數之減。近又烏頭力盡。諸症依舊添篤。一日二日。轉益危惡。目下焦迫之狀。比前日。又一倍矣。臣方左右扶持。實無離捨之勢。天牌之下。無路承膺。臣之辜恩慢命。益無所逃罪。臣方治疏之際。伏承庠官兼銜之除。恩命雖感。濫竽是愼。又況史官陞六者。未修史之前。不得差除官職。自是格例。臣之當遞。不待臣言而可蒙聖明之俯燭矣。玆敢來伏闕下。仰暴情懇。伏乞天地父母。亟遞臣職。俾便救護。以存公格。千萬至祝。省疏具悉。爾其勿辭。救護母病。
정조 5년
別兼春秋徐龍輔鄭東浚等疏曰。伏以別兼春秋臣金載瓚。謂有親病。違牌陳章。館吏促。臣等入直。第別兼之職。與實官無間。凡係館規。皆當遵守。臣等冒居右位。旣不能檢下。又不宜替直。玆敢援例陳章。伏願聖慈。特勘臣等之罪。以存館規。以安私分。不勝幸甚。臣等於館規。又有所區區難安者。敢此附陳焉。臣等於日昨。見差司譯院兼敎授入侍承批。控辭無任。不得已冒沒肅命。而史臣出六之後。修史之前。不得輒供他職。古例卽然。況有年前之定式。已爲本館之成典。而臣等當修之史。尙未修納。則是雖該院自辟。亦係吏批啓下。在臣等私義。有不敢晏然躋有者故。朝進一疏。見阻瞻院。方切悶謚之際。又伏承學敎授除旨。臣等於是。尤不勝惝怳恧蹙之至矣。今此擬望之職。尤非自辟之比。則去就一節。尤非可論。臣等方帶別兼文兼之職。而春秋卽是宿硏。宣傳亦有前例。雖甚難安。尙不自倭。至於此職。大違常格。則其何不以均是兼職而又敢冒據也哉。玆竝略陳微懇。仰瀆崇嚴。伏乞俯垂諒察。亟命選懿。照例遞改。不勝幸甚。省疏具悉。爾其勿辭察職。
정조 5년
辛丑七月初十日辰時。上御涵仁亭。時原任大臣閣臣入侍時。領府事金尙喆。領敦寧李溵。判府事鄭存謙。領議政徐命善。判府事鄭弘淳。判府事李徽之。原任提學李福源徐命膺蔡濟恭。原任直提學鄭民始徐浩修。直提學沈念祖鄭志儉。原任直閣李秉模金宇鎭。直閣徐鼎修。左承旨徐有防。假注書趙興鎭。編修官張顯慶。記事官金鳳顯。以次進伏訖。尙喆等曰。近日夜朝。涼意稍多。此時聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。何如。上曰。一樣矣。尙喆等曰。先大王實錄。以當初所見言之。則杳然無汗靑之期矣。今幸告成。臣等愴感之外。誠甚欣幸矣。上曰。果如卿等之言。而今此告成。實多蔡濟恭趙㻐終始勤勞之力。予庸嘉尙矣。命善曰。爲今日臣子者。於先朝事。孰不殫竭效勞乎。溵曰。此莫非自上董飭之效矣。上曰。以寶鑑事。有下詢者。先大王五十年豐功偉烈。史不勝書。敬天奉先之誠。建極恤民之德。塗人耳目。照映百代。雖非寶鑑。豈不昭布。而第實錄則石室金匱。其藏甚祕。人不得見之故。至行盛德。雖有誌狀之可見。而終無方冊之昭載。亦甚欠事也。大抵寶鑑與史記。大同小異。其事則雖有編年之例。而其體則專主乎紀述盛德。在今日揄揚之道。予則曰。未有大於此者也。實錄旣成。予欲繼此編成。卿等之意。何如。尙喆等曰。今此聖敎。寔出於揄揚之至意。臣等竊不勝欽仰之至。纂修之擧。寧可一日緩乎。上曰。國朝寶鑑。始成於光廟庚午。自太祖太宗世宗至文宗。歷敍四朝之烈。合成一帙之書。以其時國朝寶鑑命名之義。觀之。則蓋欲其繼此以往。依是例編次。而微意所存。可以仰想矣。其後。只有宣廟肅廟兩朝寶鑑。而至於列朝事實。率皆闕遺。未有紀載者。已是欠典。且孝廟朝盛德大業之可述可紀者果何限。而尙無文字之纂次。此或因未遑而然耶。予意則及此先朝寶鑑撰修之時。十一朝寶鑑。竝爲編輯。上承乎四朝寶鑑。間補以兩朝寶鑑。合成一通全書。名之曰。國朝寶鑑。則是或爲闡揚先休。修擧闕典之一端矣。今日特臨筵下詢。卿等其各陳意見。尙喆等曰。列朝寶鑑之尙闕纂次者。此誠未遑之致。今我聖上。特思揄揚之道。且軫修擧之念。有此編輯之命。臣等曷勝欽嘆。趁今纂輯之日。續次編成。則誠有光於繼述之聖孝矣。福源曰。此是數百年未遑之盛典。今承下敎。不勝欽仰。而事體至重。臣不敢容易仰對矣。命膺曰。列朝寶鑑之續次編輯。實有光於聖孝。而事面。誠重且大矣。濟恭曰。實錄旣成。而先烈揄揚之道。莫大於寶鑑。臣意則及此時。編成。誠好矣。民始曰。寶鑑之編輯。旣是國朝之盛典。則雖有些少工役之費。豈可因此暫緩乎。浩修曰。臣則別無異見矣。念祖志儉曰。寶鑑之編輯。實是模畫盛德之事。及今纂修。誠好矣。秉模宇鎭鼎修曰。聖敎至當。臣等亦無異見矣。尙喆曰。此旣揄揚盛德。繼述先志之擧。則豈可以工役之浩大。有議於其間哉。命善曰。事係國朝之盛典。則工役之費。何暇恤乎。尙喆曰。今此纂輯之日。列朝事實。第當采摭編摩。而仁廟以後實錄。旣在本館。可卽考出。至於仁廟以上實錄。則奉安於各處史閣。有難趁時考出矣。此則待今番實錄奉安之行。使之考出以來。則事甚便好矣。上曰。先朝寶鑑。則實錄纔完。未及洗草。就其中。草本割補。先爲編輯。而仁廟以後事實。則考出於本館所在實錄。外處史庫。則待春秋堂郞奉安之行。使之考出。尙未晩矣。第寶鑑體段。務從精簡故。世宗朝實錄。多至一百五十餘卷。而寶鑑則不過二卷。以此推之。實錄之所考出者。亦似不多矣。尙喆曰。其所謄出者。雖或不多。而盡爲考閱然後。可以抄取。然則日子。似可遲延矣。上曰。僉議旣同。史役將始。而今不必設廳。亦不必別差堂郞。蔡濟恭趙㻐。旣已效勞於實錄之役。仍差堂上。使之纂輯。而奉朝賀徐命膺。亦令同爲撰次。領府事。練於國朝故事。近又閒養日久。依摠裁官例。主管其事。凡干事務之可以策應者。使本閣直閣待敎。照管。可也。尙喆曰。臣病且衰耄。精爽消盡。近日以來。昏聵益甚。雖於尋常應接。尙多遺忘。以此精力。實無堪承之望矣。上曰。此不過檢攝指揮而已。不必過費心力。卿何過辭之有。尙喆曰。纂輯之役。旣是鋪張聖德。模寫天日之事。則事面。至重且大。假使臣。才識精力。雖足可堪。尙不敢遽然承當。況以此衰朽之質。魯莽之識。何可冒膺其重任耶。上曰。卿言過矣。卿以先朝倚毗之舊臣。於先朝事。何可過辭乎。卿之主管是役。亦豈不與有其榮耶。尙喆曰。咫尺前席。縷縷陳懇。極涉猥越。退當以文字登聞矣。命膺曰。臣旣謝事。今玆纂輯之任。豈患無人。而以臣休退之縱。何敢承膺乎。上曰。此與官職有異。且卿旣膺樂章撰進之命。今於是役。有何可辭之義乎。上命書傳敎曰。寶鑑義例。不無參差處。國朝寶鑑紀載太祖太宗世宗文宗四朝事實。又有宣廟寶鑑。肅廟寶鑑。而惟其編書之體。不但詳略之各有不同。乃若端宗世祖睿宗成宗中宗仁宗明宗仁祖孝宗顯宗景宗朝盛德至行。率皆闕遺。無紀載之文字。是豈非欠事乎。大抵寶鑑之書。成於光廟庚午。而是時則歷敍。四朝德行。合成一帙之書。竊意義例之如許。蓋欲繼是倣是例編次之微意存焉。厥後只有宣廟肅廟兩朝寶鑑。或因未遑至此耶。否則國初四朝寶鑑。間爲閪失。至百餘年前。朝家始得於故老之家。特命藝閣鋟梓。行于世。以是之故。列朝事實。又未及。纂修耶。況今先朝寶鑑。行將撰次。及此時。竝編未編之列朝寶鑑。合而名之曰。國朝寶鑑。嗣後以此編補。如肅廟編列聖御製。先朝編列聖誌狀之故事。則是或爲追列聖祖未遑之志事者耶。博詢筵席。僉議曰。可令本閣知悉。又命書傳敎曰。寶鑑纂次之役。旣不設廳。又不別差堂郞。蓋欲專其事。省其弊之意也。旣有筵敎。領府事主管檢攝。原任提學徐命膺蔡濟恭。知敦寧趙㻐編次。今無都廳。凡干事務。本閣直閣待敎照管。命善曰。翰林陞六人。未修史前。不得除職。旣有頃年定式。則昨日政。學敎授望。有違政格。當該銓官推考。何如。上曰。依爲之。出擧條命書傳敎曰。昨政。以未修史三翰林。檢擬學敎授之望。此乃年前大臣筵稟定式事也。伊後更無勿拘通擬之特敎。或筵稟。則豈可遽擬問于政曹。以兼銜之故。檢擬云云。別兼文兼。同是兼銜。而別兼元非官職。文兼亦然。自是虛銜。古所謂寄祿窠者此也。嘗見本廳故事。雖於實宣傳官文武堂上則有罷散人檢擬。如禁軍將之例云云。不但故老之傳云然。亦有文字之足可徵信者。且以抑新進。存古風之意。大政日。果有飭敎。而吏曹豈可引用乎。定式自在。銓格至嚴。該堂則大臣旣請問備。昨日政。三學敎授望筒。竝勿施。命退。諸臣以次退出。
정조 5년
辛丑七月初十日午時。上御涵仁亭。左副承旨。一二直提學直閣入侍時。一直提學沈念祖。二直提學鄭志儉。直閣徐鼎修。左副承旨金宇鎭。假注書趙興鎭。編修官張顯慶。記事官金鳳顯。以次進伏訖。上曰。今日國朝寶鑑編修事。詢謀僉同。誠甚幸矣。宇鎭曰。列聖朝至行盛德。或闕紀載之文字。久爲國家之欠典。以殿下繼述之至意。有此寶鑑撰述之命。特擧列朝未遑之事。臣等不勝欽仰之至。上曰。仁祖朝以後實錄。在於本館。此則使別兼春秋。謄出其可考文蹟。而仁廟以前實錄。不可不考出於史庫矣。外奎章閣。旣有閣臣曝曬之行。而閣臣皆有春秋兼銜。不必別遣春秋堂上。使曝曬閣臣。仍爲考出。事甚便好矣。念祖曰。聖敎至當矣。上曰。列朝實錄中。世宗朝實錄最多。至爲一百五十餘卷。而寶鑑不過爲二卷。以此觀之。則其簡略精要。可推以知。而似無工役浩大之慮矣。志儉曰。誠然矣。上曰。自內閣主管。則雖不設廳。而所入筆墨紙地等出納直閣。專爲主掌。與都廳何異哉。志儉曰。旣掌其物力出入。則無異乎都廳矣。上曰。領府事辭免。在乎重其事之道。烏得不然。而必欲圖免。無乃過中乎。宇鎭曰。臣父。近來衰耄益甚。雖尋常酬酢之際。亦不無先忘後失之患故。或慮任重事之後。精力有所不逮。欲爲辭免矣。上曰。不過總領檢飭而已。何必過用精力耶。且先大王寶鑑纂修之役。領府事何可辭免乎。以先朝倚毗之臣。總裁先朝寶鑑之役。豈不與有其榮乎。志儉曰。老人精力。雖於目前事。或有遺忘。而想得古事。則勝於少年。似無不逮之患矣。上曰。旣不設廳。則編次時處所。以何處爲定耶。宇鎭曰。姑未聞臣父之言。未知其何以爲定。而堂郞一次會同相議後。可以定所矣。念祖曰。臣俄聞沁留之言。則在家編修。亦爲無妨云。而臣意則可考文字。非私室之所可留置。使之來會於近闕公廨。編次凡例及他餘節目。種種經稟爲之。似好矣。上曰。然則觀象監。最好矣。上曰。一直提學所受閣志。何間可以了當乎。念祖曰。奉朝賀所撰中。與臣意見。或不無參差不同處。故姑未修正矣。命退。閣臣先退。宇鎭曰。昨日事變假注書落點。午前卽下。適因書役之浩繁。屢度催促。而終不仕進。揆以事體。誠甚未安。當該事變注書吳翼煥。從重推考。何如。上曰。拿處。可也。出榻敎命書榻敎曰。事變假注書吳翼煥拿處。命退。諸臣以次退出。
정조 5년
辛丑七月初十日酉時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏。上命書傳敎曰。寶鑑編輯堂上。持先朝行狀纂修廳草本。明日食後來待。敬考肅廟寶鑑凡例。御製詩文。多有載錄。而先朝御製之已編於列聖御製詩文外。印本寫本。不知爲幾卷。不可盡錄。亦不可不錄。此則就議領府事後。登對以稟。上曰。出六翰林。以未修史之故。學敎授望。旣已勿施。則漢學敎授。雖是本院薦狀。而官職則一也。似當一體減下矣。有防曰。然矣。仍命書傳敎曰。此亦官職。宜無異同。漢學敎授鄭東浚徐龍輔。一體減下。旣有朝者傳敎。此後申飭吏曹。未修史翰林。一依大臣擧條。毋論實職兼職。無得擬望。因此思之。近雖以別兼行公。公務之餘。無非在家之日。出六三翰林之修史遷就。此亦怠慢之一端。自政院。另加嚴飭。使之刻期修納。又命書傳敎曰。見今嶺湖旱災逾甚。湖南雖幸得雨云。而豈可以此弛憂。此時守令。不容許久滯京。未下直守令。一竝待明朝辭朝。未署經守令。兩司待開門。牌招署經。受由及差使員上京守令。亦令明日來待。筵退後。卽爲還官。纔有申飭。而近來守令辭陛之後。又復淹留。無異前日。觀於到任狀啓。益知其怠忽。後復如此。難免勘罪。令該曹。各別嚴飭。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐直。右副承旨李晉圭奉命在外。同副承旨鄭志儉病注書二員未差。假注書趙衍德藥院直。趙興鎭仕直。事變假注書朴柱遇仕。
정조 5년
上在昌德宮。停掌參經筵。
정조 5년
李在學啓曰。大司憲李聖圭未肅拜牌不進。執義兪彦鏶在外。掌令李運彬在外。掌令林錫喆牌不進傳旨未下。持平鄭喆祚疏批未下。持平徐配修牌不進傳旨未下。今日以監察茶時之意。敢啓。傳曰。知道。
정조 5년
李在學啓曰。持平鄭喆祚。纔已承牌。而大司憲李聖圭再招不進。將無以備員署經云。特敎申飭之下。如是違牌。不卽擧行。事甚未安。大司憲李聖圭。所當更請牌招。而係是一日三牌。何以爲之乎。敢稟。傳曰。更爲牌招。
정조 5년
傳于李在學曰。左承旨入侍。
정조 5년
徐有防。以弘文館言啓曰。新除授副校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 5년
徐有防。以吏曹言啓曰。今此宗廟望祭獻官。前參判李敬養塡差。而時無職名。令該曹。口傳付軍職。何如。傳曰。允。
정조 5년
兵曹口傳政事。副司直李敬養。
정조 5년
徐有防。以吏曹言啓曰。掌樂院正朴聖泰呈狀內。身病甚重。勢難察任云。依例改差。何如。傳曰。允。
정조 5년
李在學。以禁衛營言啓曰。西營入直本營哨官朴履煥。今初九日夜。宮墻外巡邏時。不謹踐更。爲先汰去。待用棍。從重決棍以他哨官代直之意。敢啓。傳曰。知道。
정조 5년
李在學。以義禁府言啓曰。事變假注書吳翼煥拿囚之意。敢啓。傳曰。捧供以聞。
정조 5년
領府事金尙喆箚曰。伏以。昨日筵中。伏承國朝寶鑑次第編摩之命。此實曠世未遑之闕典。而聖慕無窮。今幸有此擧。將見四百年列聖朝盛德洪烈。治法征謨。揚休一編之內。垂範萬代之下。事若有待。猗歟豈不盛哉。若其裒輯盛書。雖在二三臣之終始效力。至於大臣句管之及於臣身。是何事也。如臣者。年至病痼。神精日益消落。自今春得閑以來。在公而多闕常禮。處家而都廢人事。尋常文字之披閱。猶且忘前失後。況此國家莫重之任乎。假使臣。衰病不至如此。顧今文苑熟手。不患無人。以臣鹵莽。尤何敢代斲。以傷國體也。前席陳懇。非出飾讓。未蒙體諒。退益抑鬱。玆不得不短箚以聞。伏乞聖明。俯垂鑑燭。收還臣檢揖之命。以幸國事。以安私分焉。答曰。省箚具悉卿懇。管攝不至爲勞。豈容過自退巽。惟今編輯之役。追列朝未遑之典。卿之掌是事。意謂卿與有幸矣。不料筵懇箚懇之若是其縷縷不止也。所辭不允。卿其安心勿辭。卽起董事。毋使闡揚休烈之擧。因卿或致延施也。仍傳曰。此批答。遣史官。傳諭于領府事。仍與編輯諸堂入侍之意。一體傳諭。
정조 5년
持平鄭喆祚疏曰。伏以臣。性本疎鹵。識又淺短。晩忝科第。自分冗散。不料玆者。柏府新除。聯翩繼降於數日之間。殆若以臣而代臣者然。恩數繾綣。逈出常格。臣聞命驚惶。亡知攸措。昨緣署經有命。天牌儼臨。嚴畏義分。章皇叨謝。而第念臺省之職。言責是主。爲任自別。實非如臣蔑劣。所可堪任。豈敢以副急一出而爲蹲仍之計哉。玆陳不稱之實。仰瀆崇嚴。伏乞聖慈。亟遞臣職。以重官方。以安微分焉。臣於乞免之章。不宜贅及他說。而事係懲討。義重沐浴。憂憤所激不容終默。玆以尾陳。惟聖明垂察焉。夫明主所以御世出治之具。不過刑賞而已。其施措得當。則民志悅豫。紀綱自張。苟然則衆心解弛。紀綱日壞。惟紀綱壞張之際。卽治理隆替之機。可不懼哉。顧今合辭中諸賊。孰非極逆大罪。而一味容貸。至如鄭妻之千妖萬惡。龜柱之巨魁大憝。假息島中。尙稽顯戮。王章莫伸。輿情愈激。亘古迄今。寧有是理。惟其懲討不嚴。義理不明。亂臣賊子。無所畏戢。比肩接踵。先後繼起。至於國榮之孤負恩遇。且遏大計。德相之陰受指嗾。肆呈凶疏而極矣。爲海東臣庶者。孰不欲食肉寢皮。而不幸國榮徑斃。天討未行。則顧今根究情節。惟在德相。而旣發之啓。旋卽姑停。島置之請。亦且靳兪。其爲壞損國法。已無可言。由是隄防日弛。變怪層生。至若大燮等諸賊之跳踉海島。情跡叵測。永綬之曲護逆孥。分義無嚴者。尤豈非萬萬驚駭乎。臣謂大燮等。亟令王府。拿來嚴囚。以待用刑之日。設鞫得情。快正王法。永綬未及覈情。遽然酌處。失之太寬。亟寢安置之命。更爲牢囚。亦待用刑之日。嚴覈究問。斷不可已也。若究其本。則舊逆失於緩治。故新逆隨而滋蔓。夫三司之爭執。卽一國公共之議。而歷歲閱月。未蒙允許。討罪之啓。便成陳談。沬血之請。終歸忨愒。臣之所大恐者。紀綱職是而日隳。義理由是而日晦。至於國不爲國。人不爲人之境。伏乞聖明。廓揮乾斷。亟允三司之請焉。省疏具悉。他批已喩。爾其勿辭察職。
정조 5년
副司直黃景源疏曰。伏以臣。伏奉敎命。以臣爲崇祿大夫者。年迫大耋。榮陞峻秩。聞命震懍。不知所措。伏念臣。本自孤寒。素無藝能。荷先王特達之知。出入帷幄。翶翔館閣。始終三十有餘年。生成之恩。與天無極。而尺寸未得報效。瞻望園陵。未嘗不中夜流涕也。及豫修兩朝實錄。雖欲竭螻蟻之誠。以少酬天地大德。而自惟犬馬之齒。已踰七十。聰明日削。而紀述有所疎略。賴諸僚補闕潤色然後。乃始爲完書。今誤恩遽及於臣者何哉。豈殿下謂臣譔次。而未察無功之實也。臣誠惶慙。不敢以區區之勞。濫受恩資也。且臣頃忝特進官。入參經筵。猥陳致政之請。未蒙開允。自愧誠淺。不足以感動天聽也。而熟知乞退之臣。未踰歲。又進一資哉。臣聞人臣之大節。在於進退。可以退而不能退。猶進不已者。是小人也。故易曰。知進而不知退。嗚呼。聖人之所以垂戒後世也。可謂深矣。若臣者。當退之年。猶盤桓而不能去。反增一階。則後世以臣爲何如人耶。臣伏見殿下踐阼以來。夙夜祗懼。命吏局。專心記述。恐不能光揚先王之盛德。詩所稱。孝思維則者。其斯之謂歟。今史事居然告成推恩於臣。然未効錙銖之勞。而冒受丘山之賞。臣義之所不敢出也。伏惟殿下。俯垂鑑諒。收還臣新授資級。仍許臣退歸田里。以卒天地生成之澤。不勝幸甚。答曰。省疏具悉。卿其勿辭肅命。
정조 5년
知事具善復疏曰。伏以。臣之前後所彼恩數。高天厚地。不足喩其德。生死骨肉。不足比其澤。坑坎之陷也。而輒蒙拯濟之渥。罪釁之積也。而曲彼拂拭之眷。歷考史牒。人臣之受國厚恩者。孰有如臣者哉。重以年紀衰頹。疾病纆綿。仰貽聖上之勞念。隨事矜恤。有愈於父母之惟憂。臣之夙宵感祝。益不知死所矣。區區一念。惟在萬一之報效。糜身粉骨。有所不辭。豈敢復爲銜免之計。而第臣病根。終難克去。形殼徒存。眞元盡脫。居常昏綴。殆無省覺。一切戎務。不免癏廢。時或登對進退。匍匐之狀。臣心悚恧。固不暇言。而人之見之者。莫不駭之。日前動駕之時。至有草記。代行之擧。臣伏枕惶懍。又添一病。有臣如此。生不如死。以此情勢。不得不自煩籲於仁覆之下。伏乞聖上。察臣血懇。解臣重任。俾得安意就盡。以圖結草之報。則臣之至願畢矣。臣於乞解之章。不宜贅入他說。以重瀆擾之罪。而有懷輒達。臣實自矢。玆復略陳焉。夫褒忠酬勞。有國之先務。向於帳前之入侍。臣以金麟瑞事。猥承下詢。略奏愚見。而不惟此也。壬辰南海之捷李舜臣實爲元勳。而若其戮力同心。佐佑成績者。鹿島萬戶鄭運之力爲多。運之立慬。又與舜臣均耳。舜臣之子孫。世世顯用朝家之所以報酬者備矣。而獨運之後裔。流落海曲。無顯用者。且壬辰再造專由於天朝提督李如松平壤之勳。而皇明之淪喪也。提督之孫。脫身東來。以伸其罔僕之義。今其後孫。或以武擧。世之待之。宜有優異之道。而反不若鄕曲之登第者。此豈非朝家之所宜軫念者乎。臣謂如松及鄭運之孫。擇其可用者。隨才用之。則實爲激勸忠志之一大助也。本局待變船。丙丁以後。專爲江都設置。而春夏則運穀湖南。取其稅納。以補軍實之資。秋冬則還泊江都。以爲不虞之備。關係若是其重矣。設置之初。抄出江上富民。使爲船主。器械精備。使用無弊矣。中間與奪無常。奸弊滋生。且又載穀之郡。操縱多端。沿海各邑。又多橫捉。文報往復。動經時月。船主之失利。歲以益甚。今春空船一隻。欲避湖西之執留。乘夜橫走。誤入險嶼。至於敗船。人物渰沒。其餘諸船。亦多覆敗。此實臣不善檢飭之罪。惶悚無地。而弊源及今不杜。則來頭之憂。有不可勝言者。自今以後。每船稅納。各減十石。許多弊瘼。竝皆成節目禁斷。而至於載穀邑操縱之弊。沿海邑執留之患。自備局。行關該道。申飭痛禁。則不但訓局之船爲便。私船上納。亦必有益。伏望令廟堂稟處焉。答曰。省疏具悉。卿老元戎也。前後章奏。又可見無隱之誠。予甚嘉乃。李提督及故萬戶鄭運後孫收用事。分付銓曹。得其可用之人。卽令草記以聞。尾陳船隻事。令廟堂稟處。卿其勿辭。調理行公。
정조 5년
辛丑七月十一日辰時。上御涵仁亭。左承旨直閣入侍時。左承旨徐有防。直閣徐鼎修。假注書趙興鎭。編修官張顯慶。記事官金鳳顯。以次進伏。上曰。自昨日。膈滯之症尤甚。連服茶飮之屬。而終未快下。似是氣鬱之致。極爲悶事。有防曰。今年暑濕。挽近所無故。閭巷間人。亦多有此證矣。上曰。有時昏瞀。尤可悶也。仍命讀公事訖。上曰。直閣所修日記。幾許爲之耶。鼎修曰。連以公故。出入闕中。不得專意故。姑未盡修矣。上曰。公退之暇。必刻期修納。可也。命書榻敎曰。加減淸暑益氣湯。自今日煎入。又命書榻敎曰。下直守令留待。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭仕直。事變假注書朴柱遇仕。
정조 5년
傳于鄭志儉曰。同副承旨提調入侍。
정조 5년
徐有防。以奎章閣言啓曰。奉謨堂奎章閣。今七月朔望前奉審。以明日進詣擧行之意。敢啓。傳曰。知道。
정조 5년
徐有防。以吏曹言啓曰。新除授慶州府尹鄭景淳戶奴呈狀內。矣上典風痰之病。仍成半身不遂。委頓床褥。轉側須人。少有動作。則喘息促急。如將絶之候。以此病狀。萬無赴任之勢云。身病旣如是危重。則當此民事方急之時。不可等待其差歇。依例罷黜。何如。傳曰。允。口傳各別擇差。
정조 5년
吏曹口傳政事。以尹坊爲慶州府尹。
정조 5년
李在學。以都摠府言啓曰。分副摠管二員內。一員未差。尹坊昌德宮入直矣。移拜慶州府尹。無以推移入直之員。未差與移拜代。令該曹。卽爲口傳差出。以爲入直之地。何如。傳曰。允。
정조 5년
兵曹口傳政事。以魚錫定李漢泰爲分副摠管。
정조 5년
傳于李在學曰。左副承旨入侍。
정조 5년
金宇鎭啓曰。文臣殿講。再明日爲之事。命下矣。處所。以何處爲之乎。敢稟。傳曰。明政殿爲之。
정조 5년
徐有防。以纂輯廳言啓曰。今此纂輯時。設廳事。旣已稟定矣。處所。以觀象監爲之。都廳郞廳。以前修撰趙城鎭先爲差下。使之察任。書吏使令。以有料布衙門員役。移差使役。何如。傳曰。允。
정조 5년
徐有防。以纂輯廳言啓曰。都廳郞廳趙城鎭。方在罷散中。依例權付軍職。冠帶常仕。使之察任。何如。傳曰。允。堂郞今日亦皆仕進乎。兩重臣所抄實錄。已抄者爲幾年。而謄出作編乎。割補作卷乎。謄出之役。終不如割補。自今日割補始役似好。何以爲之乎。實錄堂上李命植。都廳柳誼。有眼同爲之之命。今果合力抄出乎。實錄編次時。三重臣分授各年外。他堂上纂修年條。昨以一體抄出之意。有所筵敎。依此擧行乎。纂輯三堂。分授各年。而堂上徐命膺。旣不進詣史局。同考實錄。先抄年條之屬於此堂上分授者。隨卽出送。纂輯廳。使此堂上。陸續編摩乎。且與實錄。事體稍異。不必有纂輯郞。又有謄錄及粉板郞矣。然則草本。中草本。正書本。皆將使郞官書出乎。此或張大。徒煩端。務從省約之道似好。竝卽具由論理草記。可也。
정조 5년
徐有防。以吏曹言啓曰。南平縣監柳曾養。當日內。下送後。草記事。命下矣。自臣曹。發牌催促。則纔已發行之意。敢啓。傳曰。知道。
정조 5년
李在學。以兵曹言啓曰。上番當軍。分排各處。而闕門把守。最爲嚴重。軍皆厭避。衛所下隷。寅緣作奸故。臣曹前後嚴飭。非止一再。初五日。臣曹摘發宣仁門軍士換牌代立者。移送刑曹。卽令衛所。充定他軍。而自臣曹。考驗容疤矣。去夜四更量。本曹佐郞臣柳河源摘奸時。點閱宣仁門軍。則前所代充者。又換生面。明是代立。且見渠之所納本軍帳籍。而問其妻姓子名。則皆不知故。自臣曹。已令衛所分軍之吏。及竝此代立之軍。方移刑曹。依法嚴繩。而當該衛將及部將。不有臣曹之申飭。致此下隷之故犯。不察之罪。在所難免。竝令該府處之。何如。傳曰。允。
정조 5년
李在學。以兵曹言啓曰。因知事具善復陳疏。李提督及故萬戶鄭運後孫收敍事。分付銓曹。得其可用之人。卽令草記以聞事。命下矣。依聖敎。廣加採訪。則李提督孫則鎭海縣監李萱子出身李光遇。居京而無薦。鄭運孫則鄭爀。以宣薦出身。方在一番內禁衛。李萱有四寸弟二人。而俱業農。又有子一人。而乃無薦閑良。鄭爀有四寸弟二人。六寸弟二人。而俱是無薦閑良云矣。敢啓。傳曰。知道。明朝。卿率領來待。金麟瑞子。使之來待。訖未召見。一體待令。此乃收錄中朝人及勳舊遺裔之意也。又是扶植之一端。所以嘉獎於訓將疏者此也。
정조 5년
李在學。以義禁府言啓曰。穩城前府使高信謙拿囚之意。敢啓。傳曰。知道。
정조 5년
備忘記。晉州査事。査啓之命。殆及半載。間又令該曹行關催促。几幾遭矣。一味稽滯。無一言皁白。此等監司。謂之巽愞可乎。謂之尸素可乎。紀綱所在萬萬駭然。朝令之下。藩臣之慢忽若此。焉可無飭。慶尙監司李文源越俸五等。當該諸査官。令本道。爲先指名現告。待秋成。竝令該府拿問定罪。遲滯形止。更令該曹。嚴關査問草記。
정조 5년
李在學啓曰。前大司憲洪檢上疏。以齋戒留院矣。今已遞職。所當還爲出給。而係是言事。何以爲之。敢稟。傳曰。入之。
정조 5년
大司憲洪檢疏曰。伏以臣。姿本庸愚。實無才猷之足稱。跡又孤孑。顧無墻壁之可依。而偏蒙我聖上特達之知。歷颺華顯。榮耀已極。濫躋宰列。涯分漸溢。秋毫皆力。塵露莫酬。居常愧懼。若隕淵谷。惟以不擇燥濕。筯力奔走。爲一分報效之圖。只此一心。炳然如丹。不自意。都憲新授之命。忽於千萬意想之外。臣手奉除書。始焉感激。繼以惝怳。誠不知所以措躬之所也。噫。今臣見叩。卽古之御史大夫也。長風憲而糾百僚。職任自別。國朝以來。尤重是選。雖前輩名碩。得之則以爲榮。任之則難其責。況如臣之巽懦迷鈍。百不踰人者。初何彷彿於此。而今乃遽加誤恩。不少留難。臣雖欲。怵分畏義。顚倒承膺。其如辱聖簡而玷官名。何哉。抑臣。又有所難冒者。昨冬之忝叨諫長也。昏謬顚錯。不善周旋。遂致前啓之見漏。至速大僚之請譴。至今追思。惶愧無地。諫憲之名雖殊。臺閣之體無異。今不可以時月之稍久而有所自恕。晏然爲冒沒之計者決矣。天牌之下。趨承無路。玆敢略暴衷懇。仰瀆崇聽。伏乞俯賜鑑諒。亟遞臣職名。以重公器。以靖私義。不勝幸甚。臣方祈免。不宜贅他。而愚憤所激。敢此附陳。伏願殿下。少垂察焉。嗚呼。春秋。卽聖人不得位之書也。以筆舌。代鈇鉞。而亂賊猶知懼者。何哉。以其辭嚴義正。懲討得宜故也。今我殿下。御千乘之位矣。執大阿之柄矣。是宜魑魅莫遁。凶醜知戢。而三數年來。舊逆未勘。新孼踵起。許久相持。迄無究竟。朝家循例應之。國人尋常看作。似此國體。似此義理。臣未之聞也。惟其失之太寬。過於濡忍。未破之窩。不芟之根。依舊自在。闖生迭出。適當姑停之時。殆同無事之世。思之及此。寧不痛心。噫嘻。國榮唱之於內。德相和之於外。敢以四字凶言。沮遏宗社大計。綢繆情跡。路人所知。國家何負於渠。而設施之陰慘。語意之凶悖。至此之極。原其脈絡蹊逕。疏出於德相。而頤指者國榮也。紹介者煥億也。三凶打成一片。萬口指爲同惡。設鞫究問。縱非其時。姑先竄配。何所不可而三司迭請。一味斳允。臣誠莫曉其所以也。夫有國刑政。貴在綜核。而如國榮之凶逆。旣發孥籍之啓。則依侄稔惡之樂純。其不可罰止削黜。偃處郊坰也明矣。而輿憤同情。天聽愈邈。至於安置罪人永綬。寬假賊燮。任其往來而行商。顧藉逆婢。肆然周恤而存問者。論其罪狀。固在罔赦。姑待繡衣之査返。與大燮。一體嚴鞫勘斷。在所不已。而酌處之命。遽出半夜慮後之意。至煩辭敎。其在嚴隄防杜後弊之道。臣竊爲之訝且惜也。伏願穆然深思。毋徒玩愒。竝允群情焉。答曰。省疏具悉。所陳。業已悉諭矣。
정조 5년
大司諫趙瑍疏曰。伏以。臣庸愚憒憒。淸朝諫諍之任。自知其萬萬不似。而又是年前僨敗之地。一步臺垣。便同鐵限。矧今年過六旬。已成癃老。病嬰二豎。漸就膏盲。神識有時迷錯。視聽重以昏聵。耳目之責。非所擬議。而迺者除命。忽下於千萬夢想之外。臣誠惶隕感激。罔知攸措。第難冒之義。宿愆尙在。不稱之愧。自劃有素。左右揣量。承膺無路。今於召牌之下。竟犯違慢之科。臣罪至此。益無所逃。伏乞天地父母。亟削臣職。仍命重勘焉。臣不敢以言官自居。而至於討逆之大論。憂憤自激。敢此附陳焉。嗚呼。時運不幸。世變層生。舊賊未戮。新逆多出。俱以干紀之凶。久稽按法之誅。王綱之虧壞。已無餘地。而其中鄭妻龜柱。醞釀禍機。百計逞毒。譸張凶言。三罪成案。卽覆載難容之賊。而在國法必誅之逆。諸臣疏啓。臚列已盡。而臣亦曾叨是職。閱月請討者也。久逭常刑。至今假息。世豈有如許王章。如許國綱乎。其所失刑。莫過於此。由是而人心漸益陷溺。亂賊無所懲畏。至於國榮德相而極矣。噫嘻痛矣。國榮通天之罪。可勝言哉。入而犯分。眼蔑堂陛之尊。出而肆氣。手攬軍國之權。竊弄威福。掀動中外。千罪俱備。萬戮猶輕。而末乃欲售凶國之圖。沮遏宗社之大計。陰蓄無君之心。敢引經傳之句語。僭逆之謀如彼。不道之說如此。此實萬古所無之劇賊。而天討未行。鬼誅先及。得保首領。徑斃牅下。神人之憤。曷有其極。顯戮之典。旣未加於生前。則追施之律。必欲行於死後者。此乃一國公共之論也。至於德相。以先正之後裔。甘作國榮之狎客。一聽國榮之指揮。國榮引德相而爲之聲援。德相藉國榮而爲之羽翼。鴟張之勢。以是而漸長。狼毒之心。於是乎益肆。莫非德相陰助之致。此固罔赦之罪。而若其渠疏中四字凶言。遣辭陰譎。指意巧僭。此與國榮阻遏之凶謀。一串貫來。而況國榮構草德相謄呈。其腸肚相連。表裏和應之跡。今已彰著。眞所謂一而二二而一也。其姪煥億陰邪狡惡。爲一世指目久矣。利之所營。東趨而西附。勢之所在。父事而奴役。蝨附龜柱。藉其餘力。狐媚國榮。糾結凶心。慫慂德相。紹介國榮。一則煥億也。二則煥億也。假此儒名。煽彼凶熖。惟煥億之助成也。潛懷異圖。投呈凶疏。亦煥億之敎誘也。可謂有是叔而有是姪也。三司之或請追律。或請拿鞫。可見輿憤之同然。而只賜例批。尙靳一兪。王法愈往而愈屈。輿情愈久而愈激。臣謂國榮應坐者。姑先發配。德相煥億。卽令安置。以待日後。快伸刑法。以洩公憤焉。噫。削黜罪人洪樂純。前後罪犯。已悉於合辭之啓。而平生伎倆。專出於患得之心。及至官位漸隆。氣勢益熾。則乃與其姪。外雖假托名立。內則相濟同惡。招納附麗。已作嗜利之窩窟。擅用威權。實爲禍國之根柢。而至於一部明義錄。卽正義理懲亂逆之書也。渠欲爲漫漶之計者。此爲渠一斷案也。且國榮姑未及孥籍。而樂純以應坐之親。尤不可一任偃息於郊坰。臣謂爲先亟從島配之請焉。且以今番濟州事言之。罪人大燮。卽範逆之至親。興賊之主人。論其負犯。宜置重辟。而當初安置之命。雖出好生之德。其爲刑政之失大矣。渠乃締結商賈。出沒海島。恣意跳踉。行跡叵測。潛聚逆孼。謀爲陰圖。可以揣知。豈不凜然。噫。彼永綬。以逆翰之妻。謂之至親。相與往來。厚加饋遺。率去逆婢之同氣。至有板材之備給。少無嚴畏之心。敢爲顧護之計者。究厥情跡。萬萬痛惡。遽然酌處。實是天綱之太恢。關係旣重。罪犯難貸。此不嚴誅。將至於國不國而臣不臣矣。臣謂大燮永綬。亟令王府。拿來嚴囚。以待繡衣之按査。設鞫究覈。依律嚴處。斷不可已也。省疏具悉。所陳。業已悉諭。爾其勿辭察職。
정조 5년
大司憲李聖圭疏曰。伏以。臣尙叨見職。許久虛縻。罪犯違牌。恩許禠鞶。臣且惶且感。獲安私分。不意玆者。恩除又辱。臣聞命驚惶。益不省措躬之所也。顧玆風憲之職。責任甚重。實非如臣庸懦。所可冒玷。而除命相續。誤恩薦加。記識之眷。雖極感鐫。僥濫之懼。每切愧汗。且臣脚病。將成癃癈。不堪趨走之狀。雖不敢復事煩瀆。而臣之老父。又自日前。猝患暑泄。精神昏瞀。氣息綿綴。奄奄床簀。實有頃刻難支之勢。臣之情私。誠難暫時離側。今因守令署經。飭敎嚴截。而以此情理。尤無趨膺之勢。屢違召命。冞增罪戾。玆敢不避煩猥。冒陳短章。伏乞聖慈。俯賜鑑諒。亟遞臣職。以便救護。仍治臣罪。以警具僚。千萬幸甚。答曰。省疏具悉。卿其勿辭行公。
정조 5년
吏曹參判金夏材疏曰。伏以臣。姿疎識闇。百無攸當。銓衡之才。尤其所短。至於向日。所望而其不職之實。益彰著無餘矣。臣滿心慙惶。縮伏私次。惟思息補之圖。不意特敍復授之命。迺在備員親政之餘。貸敗之地。宜不敢得冒。而時則親臨法殿。召牌屢降。章皇出肅。仍參末席。後値長官受暇。僚宷俱空。亦不免副急行。不知臣者。將謂臣無忌憚矣。然如使臣有可堪之才。無難强之私。則前後庇覆拂拭之恩。顧何爲。而輒事控免。罔念報效哉。臣母。今年七十有三矣。病與年深。氣隨日下。每當夏月。症發心脾。臣向上請急之章。而誠意淺薄。未蒙允許。臣母病裏謂臣曰。痰不至甚。詎合每事違逋。以傷分義。臣由是之故。或値少間。未嘗不出而膺命矣。近因換節。將捗失宜。內寒煩作。客熱交攻。上店而氣喘。下利而便數。將及一旬。證漸危惡。臣以終鮮之身。凡於起居飮食之間。惟臣身是仗是依。問者政命。俱不能進身。諒非獲已也。區區寸忱。姑未更有召輒違。極知惶悚。而以此情理。欲乍出乍入如前之爲。亦不可得矣。玆敢瀝血申懇。仰請處分。伏乞聖慈。俯垂鑑諒。極遞臣職。以便救護。仍令臣瀆擾之罪。以肅朝綱。不勝幸甚。答曰。省疏具悉。卿其勿辭。救護母病。
정조 5년
辛丑七月十二日辰時。上御涵仁亭。禮房承旨同副承旨藥房提調入侍時。提調鄭民始。左承旨徐有防。同副承旨鄭志儉。假注書趙興鎭。編修官張顯慶。記事官金鳳顯。以次進伏。民始曰。夜來膈滯之候。加減。若何。上曰。今日似勝於昨日。而厭食之證尤甚。是可悶也。民始曰。大抵今年暑濕後。水剌之節。比前稍減故。本症積候。或因元氣之乍弱。不無發作之患。而有此膈滯之候矣。上曰。然矣。民始曰。吳道炯使之診候。何如。上曰。今日則適無中官之在傍。置之。可也。上謂道炯曰。膈間滯氣。昨日湯劑進御後。終不快減。登溷之數。亦頗頻數。予意則益氣湯藥力。似不足於通利而然矣。道炯曰。昨日進御益氣湯。或慮元氣之有弱。專爲補劑矣。今承下敎。似是滯鬱之證。平胃散。增入檳榔一錢進御。則可以疏散通利矣。上曰。然則平胃散煎入。命書榻敎曰。加減淸暑益氣湯停止。加味平胃散。自今日煎入。命退。諸臣以次退出。
정조 5년
辛丑七月十二日午時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏。上命書傳敎曰。先朝寶鑑纂輯時。實錄校正堂上。就初見本抄用之意。已諭筵敎。須有春秋之銜。可以擧行。且今洗草未行。仍以前堂上進詣考出。無所不可。實錄堂上蔡濟恭趙㻐。姑勿減下。抄役完畢後。令政院。微稟減下。皆自當日。進去擧行。實錄堂上李命植。都廳柳誼。方以剉斫事。亦在史局抄出之役。則眼同爲之事。一體。分付。上曰。嶺營晉州査事。何時命下。而今至半年。尙無皁白。未知其間委折之如何。而該道臣之慢忽若此。誠可悶也。有防曰。遠道事狀。未能遙度。而成命之下。如是稽滯。誠甚怪訝矣。命退。諸臣以次退出。
정조 5년
辛丑七月十二日酉時。上御涵仁亭。左副承旨入侍時。左副承旨金宇鎭。假注書趙興鎭。編修官張顯慶。記事官金鳳顯。以次進伏。上曰。纂輯堂上蔡濟恭趙㻐。其已入來。本館考出初見本云耶。宇鎭曰。似已入來矣。上曰。初見本在於西庫乎。庫門開閉。非實史官。則不得爲之。別兼春秋金載瓚。使之入來開門事。兼史出去。分付。顯慶。承命出回奏曰。初見本。在於藝文館槨房。而金載瓚已爲入來開門云矣。上曰。纂輯堂上。旣帶春秋之銜。此後則開金付之堂上。以爲逐日開閉之意分付。可也。上曰。紫雲書院致祭承旨入來耶。宇鎭曰。已到闕外。而聞其回路。見不潔之物。故不敢入闕云矣。上曰。然則許遞。命書傳敎曰。右副承旨來到闕門。而聞有實故云。許遞。前望單子入之。以十一日文臣殿講取稟。命書傳敎曰。春夏孟朔。皆不設行。殊非愛禮之意。以再明日爲之。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐直。右副承旨金宇鎭坐。同副承旨鄭志儉病。注書二員未差。假注書趙衍德藥院直趙興鎭仕直。事變假注書朴柱遇仕。
정조 5년
以來十八日專經武臣殿講取稟。傳于李在學曰。爲之。
정조 5년
鄭志儉。以奎章閣言啓曰。奉謨堂及閣內諸處。臣則進詣奉審。則前日執頉處外。姑無頉處之意。敢啓。傳曰。知道。
정조 5년
李在學啓曰。兵曹判書李性源。依下敎。來待矣。傳曰。入侍。
정조 5년
備忘記。李提督後孫。俄於兵判入侍。旣已召見。而特以無薦之故。不卽調用。大抵近來宣薦。惟循渠輩顔私。莫重薦事。以渠輩交分厚簿。要作出奴入主之資。殊極駭然。以此意。嚴飭宣傳官廳。此後此等地處。無論中朝人我朝人。如有遺誠之事。參薦行首副行首宣傳官當嚴勘。豫令知悉。
정조 5년
備忘記。金麟瑞推躋至此。可仰扶獎之聖意。近來銓曹。全不收用。僅得五將一窠。瓜塾後。無故作散。安保其不然。申飭銓曹。當窠收用。以示朝家記乏勳勤之意。其子二人皆已登科。尙無歸宿處。俄雖召見。無窠可擬。申飭越薦。麟瑞長子。卽彦城嫡長。越薦前。令軍門收用。
정조 5년
以禮曹專經文臣書啓。傳于李在學曰。此亦紀綱所在。元在外外。在近畿不爲上來人。竝令該府拿處。此書啓。更爲修正以入。
정조 5년
徐有防。以纂輯廳言啓曰。纂輯條件。論理草記事。命下矣。臣濟恭。臣㻐。臣命植。與臣誼。俱詣藝文館。而以實史官之不爲入直。不得開庫。言送政院。請來受由在家別兼春秋金載瓚。始爲開鎖。如是之際。日勢已暮故。只得開樻搜出各年條。而抄出之役。姑未及始。書役則似遲。割付則稍易。自明日爲始。以割付爲定。臣三人纂修外。他堂上所纂。亦將一體抄出。而先爲抄出者。則當陸續出送纂輯廳。使臣命膺。一邊編摩。至於郞官。則三堂似當各有一郞。而今則割付方急。謄役稍緩。更當商碓稟定矣。敢啓。傳曰。知道。實錄初見本。昨旣分年覓。則果自今朝。抄役始手乎。抄出爲幾年。割付爲幾張乎。具由草記。可也。
정조 5년
徐有防。以纂輯廳言啓曰。抄役割付。具由草記事。命下矣。臣等今日早朝。齊進藝文館。已始抄出之役。而臣濟恭。畢抄一年條。臣瑗。臣命植。畢抄一年半條。至於割付。隨抄隨割已付者。爲四十八張未付者。今方鱗次付之意。敢啓。傳曰。知道。
정조 5년
徐有防。以吏曹言啓曰。卽接掌樂院牒報。則明日親臨文臣殿講時。協律郞正。不可不備云。本院正未差之代。口傳備擬以入之意。敢啓。傳曰。知道。
정조 5년
吏曹口傳政事。以洪宗藎爲掌樂正。
정조 5년
徐有防。以禮曹言啓曰。今此殿講時。應講人員。另飭該司及該部。使之擧案。而應參者。多稱在外。屢度申飭。一味懸頉。事體所在。誠極駭然。在近畿。不爲上來者。竝令該府。拿問處之。何如。傳曰。允。
정조 5년
李在學。以兵曹言啓曰。今七月十五日。大駕詣慶熙宮泰寧殿奉審時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。禁軍則與昌慶昌德入直番三畓隨駕。禁衛營爲先後厢。內外入直軍。依向日例出用他營。留營留陳竝置之。
정조 5년
趙時偉。以兵曹言啓曰。今七月十五日。慶熙宮泰寧殿奉審時。本曹補把京畿驛爲十五匹。依例入把之意。分付本道。何如。傳曰。允。
정조 5년
李在學。以兵曹言啓曰。內吹兼內吹等今秋等習角時。賞格木綿一同三十二匹。依啓下別單。分等施賞之意。敢啓。傳曰。知道。
정조 5년
李在學。以訓鍊都監言啓曰。本局兼內吹今秋等習角賞格。依啓下單子。木綿四十七疋。分等施賞之意。敢啓。傳曰。知道。
정조 5년
李在學。以禁衛營言啓曰。本營兼內吹今秋等習角賞格。依啓下單子。木綿四十六疋。分等施賞之意。敢啓。傳曰。知道。
정조 5년
李在學。以御營廳言啓曰。本廳兼內吹今秋等習角賞格。依啓下單子。木綿四十二疋。分等施賞之意。敢啓。傳曰。知道。
정조 5년
金宇鎭。以義禁府言啓曰。東所五衛將李迪。分軍部將劉大鉉等。拿囚之意。敢啓。傳曰。知道。
정조 5년
辛丑七月十三日辰時。上御春塘臺武士入侍時。兵曹判書李性源。左副承旨趙時偉。右副承旨金宇鎭。同副承旨鄭志儉。直閣徐鼎修。假注書趙興鎭。編修官張顯慶。記事官金鳳顯。以次進伏。上曰。待令武士。兵判皆已招見乎。性源曰。昨皆見之。而其中鄭爀。身手健壯。且有薦出身故。向來擬望於初入仕矣。上命宣傳官。招入諸武士。又敎曰。金麟瑞如待令。亦令入侍。麟瑞等以次進前。上謂鄭爀曰。汝年紀幾何。爀曰。四十九矣。上命擧顔敎曰。氣骨頗健矣。又命金宗洙金宗源擧顔。上曰。與其父容貌頗異矣。汝等皆有薦乎。宗洙等曰。姑未越薦矣。上曰。金麟瑞貌相極好矣。性源曰。如是之故。所經官職。亦至閫師矣。上曰。奚特止於閫師哉。上命光遇擧顔。上曰。頗精明矣。汝爲李提督幾代孫乎。光遇曰。爲七代孫矣。上曰。汝年幾何。光遇曰。二千七矣。性源曰。聞其世譜。自中國出來云矣。上謂光遇曰。族譜何以出來耶。光遇曰。年前使行還來時。臣之族人。持世譜付送於使行曰。吾之親屬。在於東國云。此譜必爲尋傳。俾諳派脈。而如無可傳之人。則付諸好事者。俾爲東國流傳之資云故。使行之回。傳于臣家。臣今方持來待令矣。上曰。入之。上曰。爾能文字乎。光遇曰。幼時粗習科工。而今已廢棄矣。上曰。有薦乎。光遇曰。未越薦矣。上曰。鄭爀則有薦云。調用之意。當分付銓曹。而其餘則皆無薦云。當令軍門收用。汝等其退去。麟瑞等先退。命書傳敎曰。久未奉審。且當寶鑑編輯之時。再明日。詣泰寧殿。自內奉審。仍詣思賢閤御案奉安所。泰寧殿奉審時。百官行禮置之。門路入由崇政殿。還由崇賢門。該房知悉。命退。諸臣以次退出。